Carina Christensen (KF), 2002-01-15:
Der er vist ikke nogen her i salen, der er uenige i, at vi her i landet har nogle vigtige og relevante boligpolitiske problemer, som vi skal have løst på den bedst mulige måde.
Vi har brug for, at der bliver bygget nogle flere boliger.
Som forslagsstillerne selv er inde på, er der ikke mindst hårdt brug for flere ungdomsboliger, især i universitetsbyerne.
Det hænger bl.a. sammen med, at man i kommunerne i alt for lang tid har fravalgt at bygge almene ungdomsboliger af rent økonomiske årsager, og det skal vi naturligvis have gjort noget ved.
Nedsættelsen af den kommunale grundkapital vil give kommunerne en kraftig tilskyndelse til at bygge nogle flere boliger, herunder ungdomsboliger.
Vi skal også sætte alle sejl til for at give pensionskasserne og den private sektor bedre mulighed for at bygge og udleje flere boliger, bl.a. flere ungdomsboliger.
Det er også særdeles positivt, at regeringen nu vil sikre bedre økonomiske forhold for borgere, der ønsker at leje et værelse ud.
I Det Konservative Folkeparti mener vi ikke, at byggeri af fælles 4'ere er den rigtige måde at øge ungdomsbyggeriet på.
Vi skal have flere boliger, men ikke flere boligtyper.
Der er jo intet i den eksisterende almenboliglov, der forhindrer byggeri af hverken bofællesskaber eller individuelle boliger, og lovforslaget vil derfor efter vores mening kun medføre flere regler og øget statslig regulering. Vi skal have sat gang i byggeriet, men vi skal også sikre, at vi får afhjulpet de problemer, vi i dag oplever i de store almene boligområder.
Forslagsstillerne lægger i deres forslag om medejerboliger op til, at de enkelte lejere i langt højere grad skal have frihed til selv at bestemme, hvordan de vil bo, og hvordan de vil indrette sig, og det er i sig selv positivt nok.
I Det Konservative Folkeparti tror vi bare ikke, at forslaget om medejerboliger er interessant nok for lejerne.
Der er efter vores opfattelse igen alt for mange regler og for mange restriktioner i forslaget til, at det vil blive opfattet som attraktivt at investere i en medejerbolig.
I Det Konservative Folkeparti vil vi gå skridtet videre.
Vi vil give lejere af almene boliger mulighed for fuldt ud at overtage deres boliger, enten som ejerbolig eller som andelsbolig.
Hvis lejerne ønsker det, skal de have lov til at købe deres lejligheder som enhver anden ejerbolig, de kan spare op i og bygge om, som de har lyst til.
Vi tror, at mange lejere vil være glade for det forslag, ikke mindst med udsigt til den medbestemmelse, som følger med det at eje en lejlighed eller at være andelshaver.
Det vil medføre et øget ansvar og dermed også et større engagement, og det vil igen have en positivt afsmittende effekt på den pågældende ejendom.
Men jeg vil ligesom Venstres ordfører gerne understrege, at der er tale om et tilbud, altså et frit valg. Fra konservativ side vil vi også gerne understrege, at udstykningen af lejligheder i den almene boligsektor ikke er noget, man bare lige gør.
Lovgivningen skal forberedes grundigt.
De økonomiske og juridiske konsekvenser skal klarlægges, og vi skal også lytte til, hvad boligselskaberne har at sige.
Regeringen har nedsat et udvalg, der skal forberede det her arbejde, og lad os nu afvente udvalgets resultater.
Målet ligger dog fast på forhånd: lejerne i de almene boliger skal i fremtiden have mulighed for at købe deres bolig.
Hvordan det så konkret skal foregå, må vi se på, når udvalget har gjort sit arbejde færdigt.
Til sidst vil jeg sige, at der ligger mange gode ideer i forslaget om at give større individuel råderet til dem, der forbliver lejere i de almene boliger.
Det er absolut en god idé, at vi også ser på de regler i forbindelse med det kommende udvalgsarbejde om salg af almene boliger, og det er også positivt, at man i den almene sektor selv tilslutter sig en medfinansiering af nybyggeriet.
Det er bestemt noget, som bør indgå som en del af finanslovforhandlingerne.
Der er som nævnt rigtig mange gode intentioner i de fire forslag, som vi her er blevet præsenteret for.